b'\n_START_ARTICLE_\nKansas\xe2\x80\x93Nebraska Act\n_START_PARAGRAPH_\nKansas-Nebraska Act oli Yhdysvalloissa vuonna 1854 hyv\xc3\xa4ksytty lainmuutos, joka antoi Kansasin ja Nebraskan alueille territorioaseman. Orjuusmy\xc3\xb6nteisen demokraattipuolueen Stephen Douglasin alulle panema lainmuutos hyv\xc3\xa4ksyttiin presidentti Franklin Piercen tuella. Lainmuutos avasi Kansasin ja Nebraskan alueet uudisasukkaille ja mahdollisti rautateiden rakentamisen alueelle. Samalla uusien territorioiden suhtautuminen orjuuteen annettiin alueen asukkaiden p\xc3\xa4\xc3\xa4tett\xc3\xa4v\xc3\xa4ksi, mik\xc3\xa4 kumosi aiemman voimassa olleen Missourin kompromissin vuodelta 1820._NEWLINE_P\xc3\xa4\xc3\xa4t\xc3\xb6s antaa orjuuskysymys alueen asukkaiden ratkaistavaksi koitui lopulta kohtalokkaaksi. Kun sek\xc3\xa4 orjuuden vastustajat ett\xc3\xa4 kannattajat rynt\xc3\xa4siv\xc3\xa4t alueelle vain \xc3\xa4\xc3\xa4nest\xc3\xa4\xc3\xa4kseen orjuudesta, tilanne muuttui v\xc3\xa4kivaltaiseksi. Orjuuden kannattajien ja vastustajien kokoamat aseelliset ryhm\xc3\xa4t terrorisoivat aluetta nelj\xc3\xa4n kuukauden ajan, ennen kuin alueelle saatiin liittovaltion joukkoja._NEWLINE_Poliittisesti laki oli valtava tappio Douglasille ja h\xc3\xa4nt\xc3\xa4 tukeneella presidentti Franklin Piercelle. Yhdysvaltain tuleva presidentti, orjuutta vastustanut Abraham Lincoln onnistui k\xc3\xa4ytt\xc3\xa4m\xc3\xa4\xc3\xa4n lakia hyvin edukseen.\n_START_SECTION_\nLain valmistelu ja hyv\xc3\xa4ksyminen\n_START_PARAGRAPH_\nDemokraattipoliitikko Stephen A. Douglas teki Kansas-Nebraska lakiehdotuksen 4. tammikuuta 1854. Lakiehdotuksessa Nebraskan territoriolle oltaisiin my\xc3\xb6nnetty territorioasema, mik\xc3\xa4 olisi mahdollistanut koko Amerikan mantereen ylitt\xc3\xa4v\xc3\xa4n rautatien valmistamisen. Rautatie olisi liitt\xc3\xa4nyt erill\xc3\xa4\xc3\xa4n olleet Kalifornian ja Oregonin osavaltiot muuhun Yhdysvaltoihin. Orjuutta kannattaneen etel\xc3\xa4n kongressiedustajat kuitenkin vastustivat lakiehdotusta: Vuonna 1820 hyv\xc3\xa4ksytyn Missourin kompromissin mukaisesti Nebraskan osavaltiossa olisi t\xc3\xa4ll\xc3\xb6in kielletty orjien omistaminen. Saadakseen etel\xc3\xa4n tuen lakiehdotukselleen Douglas muokkasi ehdotustaan niin, ett\xc3\xa4 Nebraskan territoriosta irrotettaisiin erillinen Kansasin territorio ja kummankin territorion asukkaat saisivat itse p\xc3\xa4\xc3\xa4tt\xc3\xa4\xc3\xa4 suhtautumisestaan orjuuteen. Kongressiedustajat olettivat, ett\xc3\xa4 pohjoisemman Nebraskan asukkaat kielt\xc3\xa4isiv\xc3\xa4t orjuuden, kun taas etel\xc3\xa4isemm\xc3\xa4n Kansasin asukkaat sallisivat sen. T\xc3\xa4m\xc3\xa4n ansiosta lakiehdotus sai sek\xc3\xa4 demokraattien ett\xc3\xa4 whiggien tuen. Lakiehdotus hyv\xc3\xa4ksyttiin presidentti Franklin Piercen tuella 3. toukokuuta 1854.\n_START_SECTION_\nV\xc3\xa4kivaltaisuudet\n_START_PARAGRAPH_\nKansas-Nebraska Actin ongelmaksi muodostui se, ett\xc3\xa4 laki kumosi aiemman Missourin kompromissin, joka oli kielt\xc3\xa4nyt orjuuden Kansasin ja Nebraskan alueilla. T\xc3\xa4m\xc3\xa4 aiheutti sen, ett\xc3\xa4 tuhannet orjuuden kannattajat ja vastustajat (niin kutsutut "rajar\xc3\xa4yh\xc3\xa4\xc3\xa4j\xc3\xa4t") muuttivat Kansasiin vain \xc3\xa4\xc3\xa4nest\xc3\xa4\xc3\xa4kseen kansan\xc3\xa4\xc3\xa4nestyksess\xc3\xa4 maaliskuussa 1855. Kansas ajautui lopulta taistelukent\xc3\xa4ksi orjuuden kannattajien ja vastustajien v\xc3\xa4lill\xc3\xa4. Pienet aseelliset ryhm\xc3\xa4t taistelivat toisiaan vastaan erityisesti etel\xc3\xa4isess\xc3\xa4 Kansasissa l\xc3\xa4hes nelj\xc3\xa4n kuukauden ajan. Kun presidentti Pierce viivytteli liittovaltion joukkojen l\xc3\xa4hett\xc3\xa4mist\xc3\xa4 alueelle, tilanne r\xc3\xa4j\xc3\xa4hti my\xc3\xb6s Washingtonissa; toukokuussa 1856 Etel\xc3\xa4-Carolinan edustaja pahoinpiteli orjuutta vastustaneen senaattori Charles Sumnerin senaatissa. Vaikka alueen kuvern\xc3\xb6\xc3\xb6riksi valittu John W. Geary sai lopulta liittovaltion joukkojen avulla suurimmat yhteenotot Kansasissa p\xc3\xa4\xc3\xa4ttym\xc3\xa4\xc3\xa4n, n\xc3\xa4htiin alueella pienempi\xc3\xa4 v\xc3\xa4kivallantekoja aina sis\xc3\xa4llissodan alkamiseen asti.\n_START_SECTION_\nPoliittiset muutokset\n_START_PARAGRAPH_\nKoska Pierce oli tukenut pahasti ep\xc3\xa4onnistunutta lainmuutosta, ei h\xc3\xa4nt\xc3\xa4 valittu en\xc3\xa4\xc3\xa4 uudelleen demokraattien presidenttiehdokkaaksi. Sen sijaan puolue asetti ehdokkaakseen James Buchananin, joka ei ollut ottanut Kansas-Nebraska Actiin kantaa puoleen eik\xc3\xa4 toiseen. Koska Douglas oli mit\xc3\xa4t\xc3\xb6inyt pitk\xc3\xa4\xc3\xa4n toimineen Missourin kompromissin, h\xc3\xa4nen suosionsa erityisesti pohjoisessa romahti. Kun Douglas yritti lain hyv\xc3\xa4ksymisen j\xc3\xa4lkeen pit\xc3\xa4\xc3\xa4 puhetta Chicagossa, vihainen v\xc3\xa4kijoukko esti puheen kokonaan._NEWLINE_Yhdysvaltain tulevalle presidentille, Abraham Lincolnille Kansas-Nebraska Actin ep\xc3\xa4onnistumisesta oli paljon hy\xc3\xb6ty\xc3\xa4. 16. lokakuuta pit\xc3\xa4m\xc3\xa4ss\xc3\xa4\xc3\xa4n puheessa Lincoln kritisoi lakia kovin sanoin, todeten muun muassa lakiehdotuksen syrj\xc3\xa4ytt\xc3\xa4neen hyvin toimineet Northwest Ordinancen ja Missourin kompromissin (kumpikin laki m\xc3\xa4\xc3\xa4ritteli tietyn rajan, jonka yl\xc3\xa4puolella orjuus oli kielletty ja alapuolella sallittu). Lincolnin mielest\xc3\xa4 pelk\xc3\xa4st\xc3\xa4\xc3\xa4n tarkkaan laadittu laki est\xc3\xa4isi orjuuden hyv\xc3\xa4ksymisen. Lis\xc3\xa4ksi Lincoln nosti esille orjuuden moraalisuuden. Douglas k\xc3\xa4ytti tummaihoisista puhuessaan termi\xc3\xa4 black man (suom. Musta mies), johon Lincoln puheessaan tarttui: "If the negro is a man, why then my ancient faith teaches me that `all men are created equal`" (suom. "Jos neekeri on mies, miksi ikivanha uskoni opettaa minulle ett\xc3\xa4 \'kaikki miehet on luotu tasavertaisiksi\'". Huomioitavaa on, ett\xc3\xa4 Lincolnin k\xc3\xa4ytt\xc3\xa4m\xc3\xa4 nimitys neekeri oli viel\xc3\xa4 tuolloin yleisesti hyv\xc3\xa4ksytty)._NEWLINE_Lain seurauksena useat vanhoista orjavastaisista puolueista hajosivat ja tilalle syntyi uusi republikaaninen puolue.'